כפר אלדד

כפר אלדד הוא התנחלות קהילתית בהרי יהודה השייכת למועצה אזורית גוש עציון. היישוב נמצא דרומית-מזרחית להרודיון וצופה על מדבר יהודה. היישוב שוכן צפונית-מערבית למאחז מעלה רחבעם וצפונית-מזרחית לנוקדים. היסטוריה כפר אלדד הוקם ב-1994 במקום בו הוקם היישוב נוקדים ב-1982. היישוב שכן בקרוואנים, וב-1992 הוקמו מבני הקבע עבור נוקדים מדרום-מזרח ליישוב, והמקום ננטש. בחלק הישן של היישוב קרוואנים שבעבר היו שייכים לסוכנות היהודית ובהם התגוררו תושבי נוקדים הראשונים. בתחילת העשור השני של המאה ה-21 הוקמה שכונת 'ארץ הצבי' על שם מזכיר היישוב צבי אנוש. בשנת 2021 נבנו עוד כ-80 יחידות דיור בשכונת 'עלי דפנה', על שם דפנה מאיר. ובשנת 2026 נכנסו משפחות לשכונת המדורגים החדשה 'עלי זית'. היישוב כלול באופן רשמי בשטח היישוב נוקדים אך מועצת גוש עציון מכירה בו כיישוב נפרד. תוכנית הבנייה העתידית של הכפר כוללת את חיבורו עם היישוב הסמוך נוקדים תוך בניית יותר מ-2,000 יחידות דיור. שם היישוב הגרעין הראשון שיישב את המקום ב-1982 נקרא בתחילה "אל-דוד" על שמם של שניים מתושבי תקוע: אליהו פרסמן, שנפל במלחמת לבנון הראשונה ודוד רוזנפלד, שנרצח בעת שאירח בדואים מהסביבה תוך כדי עבודתו כשומר בהרודיון, אך השם הקבוע של הנקודה היה נוקדים. עם הקמת היישוב מחדש ב-1994 הוא נקרא כפר אלדד, על שם ישראל אלדד, ממנהיגי לח"י. אוכלוסייה אוכלוסיית היישוב מורכבת מילידי הארץ ומעולים, בעיקר מרוסיה, ובהם חילונים ודתיים. ביישוב מתגוררות (נכון לשנת 2026) מעל 350 משפחות. את פרנסתם מוצאים מרבית התושבים בירושלים, המרוחקת כשבעה קילומטרים בקו אווירי. ביישוב מתגורר המוזיקאי והקומיקאי יוני שרון המכונה 'אבו טבלה'. מוסדות ואתרים ביישוב ביישוב שלושה בתי כנסת, מקווה, ספריה, משחקייה, גני שעשועים, שתי כיתות מעון וחמישה גני ילדים. ילדי היישוב לומדים בבתי ספר יסודיים ביישובים הסמוכים. בחודש נובמבר מתקיימת פריחה נרחבת של פרח החלמונית בוואדי אבו מוחרייב שבין כפר אלדד למעלה רחבעם. רחובו הראשי של כפר אלדד נקרא רחוב החלמונית והפרח אף מצוי על סמל הכפר. פעם בשנה, בחופשת הקיץ, מתקיים בכפר אלדד פסטיבל המוזיקה "אינדי דזרט", שבו הופיעו בעבר אמנים מוכרים כגון: איפה הילד, עלמה גוב, אביב גפן, שולי רנד, היהודים, פול טראנק, בניה ברבי, מיכה שטרית ועוד. בפסטיבל מופיעים גם אמנים מקומיים בתחילת דרכם. את הפסטיבל ייסד תושב היישוב, איתי זוארץ, שנכון לשנת 2026 נמצא עם משפחתו בשליחות בהודו. קישורים חיצוניים כפר אלדד – באתר המועצה האזורית גוש עציון הערות שוליים